**A büntetés-végrehajtás országos parancsnokának
20/2017. (II. 6.) OP**

***s z a k u t a s í t á s a***

***a munkáltatás munkaügyi hatósági ellenőrzésének eljárási rendjéről szóló***

***Módszertani útmutatóról***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényben, valamint az egészséget nem veszélyeztető és biztonságos munkavégzés szabályairól, a büntetés-végrehajtási szervezetnél működő, fogvatartottakat érintő foglalkozás-egészségügyi feladatokról, valamint a fogvatartottak büntetés-végrehajtási jogviszony keretében történő munkáltatásának munkaügyi ellenőrzéséről szóló 63/2014. (XII. 15.) BM rendeletben foglaltakra - az alábbi szakutasítást adom ki.

1. A szakutasítás hatálya a Büntetés-végrehajtás Országos Parancsnokságára (a továbbiakban: BVOP), a büntetés-végrehajtási intézetekre és intézményekre (a továbbiakban: bv. intézet), a fogvatartottak kötelező foglalkoztatására létrehozott gazdasági társaságokra, valamint a PPP konstrukcióban szerződés alapján üzemeltetett bv. intézetekben lévő fogvatartottakat foglalkoztató gazdasági társaságokra (a továbbiakban együttesen: munkáltató) terjed ki.
2. A szakutasítás mellékleteként kiadom a munkáltatás munkaügyi hatósági ellenőrzésének eljárási rendjéről szóló Módszertani útmutatót.
3. A munkáltató negyedévente (a továbbiakban: tárgyi időszak) - az azt követő hónap 10-éig - köteles a Gazdasági Társaságok Főosztályára adatot szolgáltatni a tárgyi időszakban benyújtott fogvatartotti munkaügyi kérelmekről és azok rendezéséről a 63/2014. (XII. 15.) BM rendelet 18. §-ában meghatározott témakörök szerinti bontásban.
4. A szakutasítás a kiadás napján lép hatályba.
5. Hatályát veszti a fogvatartotti munkáltatás munkaügyi hatósági ellenőrzésének eljárási rendjéről szóló 64/2015. (VIII. 13.) OP szakutasítás.

**Dr. Tóth Tamás bv. vezérőrnagy**

 **országos parancsnok**

*Melléklet a 20/2017. (II. 6.) OP szakutasításhoz*

**Módszertani útmutató
*a munkáltatás munkaügyi hatósági ellenőrzésének eljárási rendjéről***

A Módszertani útmutató célja, hogy a hivatalból elrendelt munkaügyi ellenőrzések és fogvatartotti munkaügyi tárgyú kérelmek hatósági elbírálása érdekében a jogalkalmazók számára egységes eljárási rendet határozzon meg.

**I. A munkaügyi hatósági jogkör gyakorlója**

1. A fogvatartottak büntetés-végrehajtási jogviszony keretében történő munkáltatása esetén munkaügyi hatóságként első fokon a büntetés-végrehajtás országos parancsnoka (a továbbiakban: országos parancsnok) jár el.

2. A hatósági ellenőrzés végrehajtására a Büntetés-végrehajtás Országos Parancsnoksága Gazdasági Társaságok Főosztálya (a továbbiakban: GTF) vezetője által kijelölt személyek (a továbbiakban: munkaügyi felügyelő) jogosultak.

**II. A munkaügyi hatósági ellenőrzés általános szabályai**

3. A hatósági eljárás, illetve az ellenőrzés hivatalból vagy – ha azt törvény vagy kormányrendelet nem zárja ki vagy nem korlátozza – a fogvatartotti kérelem alapján indul meg.

4. A helyszíni ellenőrzés csak érvényes megbízó levél birtokában végezhető.

5. Megbízólevél: az országos parancsnok vagy gazdasági és informatikai helyettese által a munkakörük alapján állandó jelleggel ellenőrzést végzők részére kiállított okmány, amely a szolgálati igazolvánnyal együtt és visszavonásig érvényes (1. függelék). A munkaügyi felügyelő megbízólevelét a GTF készíti elő, tartja nyilván, és annak visszavonása esetén terjeszti fel országos parancsnoknak.

6. A GTF főosztályvezetője előre ütemezett ellenőrzési terv alapján indítja meg az eljárást. Az ellenőrzési tervnek tartalmaznia kell az előre ütemezett ellenőrzések tárgyát, az ellenőrzési időszakot, az ellenőrzések ütemezését, eszközét, az ellenőrzések szempontrendszerét.

7. A hatósági ellenőrzés eszközei: adatszolgáltatás, iratbemutatás és egyéb tájékoztatás kérésével megvalósuló ellenőrzés, vagy helyszíni ellenőrzés.

**III. Munkaügyi hatósági ellenőrzés tárgykörei és típusai**

8. A munkaügyi ellenőrzés kiterjed az egészséget nem veszélyeztető és biztonságos munkavégzés szabályairól, a büntetés-végrehajtási szervezetnél működő, fogvatartottakat érintő foglalkozás-egészségügyi feladatokról, valamint a fogvatartottak büntetés-végrehajtási jogviszony keretében történő munkáltatásának munkaügyi ellenőrzéséről szóló 63/2014. (XII. 15.) BM rendelet (a továbbiakban: BM rendelet) 18. §-ban szereplő tárgykörökre.

9. A munkaügyi hatóság akcióellenőrzést, komplex és utóellenőrzést hajt végre.

10. Az akcióellenőrzés olyan ellenőrzés, mely konkrét ellenőrzési célra, tárgyra irányul és nem öleli fel az összes ellenőrzési tárgykört.

11. A komplex ellenőrzés magába foglalja az ellenőrzési tárgykörök összességét.

12. Az utóellenőrzés a jegyzőkönyvben, illetve a hatósági döntésben foglaltak végrehajtásának visszaellenőrzése, különös tekintettel a fogvatartottakat érintő munkáltató általi munkajogi szabályok betartására.

**IV. Eljárási cselekmények**

13. A munkaügyi felügyelő jogosult ellenőrzést végezni valamennyi fogvatartotti munkavégzési helyen, függetlenül a munkáltató székhelyétől, illetve telephelyétől. Az ellenőrzést végző személy a helyszíni ellenőrzés során kiemelt figyelmet fordít arra, hogy eljárása ne akadályozza a munkáltató rendeltetésszerű tevékenységének végzését.

14. A munkaügyi felügyelő jogosult az ellenőrzéshez szükséges nyilvántartások, fogvatartotti munkáltatással kapcsolatos dokumentumok megtekintésére, bekérésére, továbbá azokról másolatot készíthet. Szükség esetén az ellenőrzés során a fogvatartott meghallgatására is lehetőség van, a munkáltató által biztosított munkajogi védelem, valamint az élet és testi épséget közvetlenül veszélyeztető körülmények feltárása érdekében. A munkaügyi felügyelő jogosult minden olyan számítógépes adathordozó megismerésére, amelyből a fogvatartotti foglalkoztatásra információ ismerhető meg.

**V. Munkaügyi hatósági ellenőrzés rendje, lezárása**

15. Hivatalból indított munkaügyi hatósági ellenőrzés az országos parancsnok által jóváhagyott ütemterv alapján történik.

16. Főszabályként a helyszíni vizsgálat időpontjáról öt nappal megelőzően értesíteni kell a munkáltatót (2. függelék). Ha azonban az előzetes értesítés az ellenőrzés eredményes lefolytatását veszélyezteti, elegendő a munkáltatónak az ellenőrzés megkezdésével egyidejűleg történő szóbeli tájékoztatása.

17. A helyszíni ellenőrzésről szóló értesítés kiadmányozására a GTF vezetője jogosult.

18. A hatósági ellenőrzés határideje a helyszíni vizsgálat napján kezdődik.

19. Az ellenőrzésről a munkaügyi felügyelő jegyzőkönyvet (3. függelék) készít, melyet a munkáltatónak a helyszínen átad vagy az ellenőrzés befejezésétől számított 10 napon belül megküld. A felek által aláírt jegyzőkönyvet felterjeszti az országos parancsnok részére, a jegyzőkönyv megküldését követő 5 munkanapon belül. Az ellenőrzés során a jegyzőkönyvben rögzített megállapítások alapján határozat vagy végzés tervezetet készít, melyet – a jegyzőkönyvvel egyidejűleg – aláírásra felterjeszt az országos parancsnok részére.

20. Az ellenőrzés során megállapított szabálytalanságokra – a 18. pontban meghatározott időponttól számított huszonegy napon belül meghozott – végzésben kell felhívni a munkáltató figyelmét, és megfelelő határidő tűzésével, valamint a jogkövetkezményekre történő figyelmeztetéssel kell kötelezni annak megszüntetésére, amennyiben a jogsértés a jogellenes magatartás megszüntetésével, vagy a jogszerű állapot helyreállításával orvosolható.

21. Tömeges vagy ismétlődő jogsértés esetén az országos parancsnok megtilthatja a további foglalkoztatást.

22. Amennyiben a munkáltató a kötelezésnek nem tesz eleget, illetve a végzésben meghatározott határidő eredménytelenül telt el, akkor a BM rendelet 19. § (2) bekezdése alapján az országos parancsnok – külön végzésben – megállapítja a jogsértést és a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 94. § (1) bekezdésének c) pontja alapján eljárást kezdeményez.

23. A szabálytalanságok megszüntetése során a kötelezettségszegés elkövetőjének felelősségét a munkáltató köteles vizsgálni.

**VI. Munkaügyi tárgyú kérelem hatósági elbírálása**

24. Munkaügyi tárgyú kérelem szóban vagy írásban terjeszthető elő, amely a határozat vagy az eljárást megszüntető végzés jogerőre emelkedéséig visszavonható. A szóban előterjesztett kérelmet írásba kell foglalni, illetve nyilvántartásba kell venni. A kérelemnek tartalmaznia kell a fogvatartott nevét, nyilvántartási számát, valamint a konkrét tárgyát, meghatározását. A kérelmet a munkáltató állásfoglalásával egyidejűleg a kérelem előterjesztésétől számított nyolc napon belül a GTF-re felterjeszti, amennyiben a fogvatartott a sérelmezett érdek helybeni rendezését nem fogadja el.

25. A kérelem beérkezését követően a GTF főosztályvezetője kijelöli az ügyben eljáró munkaügyi felügyelőt, aki haladéktalanul ellenőrzi, hogy van-e joghatósága, hatásköre és illetékessége az országos parancsnoknak az eljárás és az ellenőrzés lefolytatására, valamint, hogy a kérelem magába foglalja-e az elbíráláshoz szükséges kötelező tartalmi elemeket, illetve a Ket. 50. § (4) bekezdés szerinti bizonyítékokat.

26. Az országos parancsnok a kérelmet érdemi vizsgálat nélkül elutasítja a Ket. 30. § szerinti esetekben, az eljárást megszünteti a Ket. 31. § (1) bekezdés szerinti esetekben és megszüntetheti a Ket. 31. § (2) bekezdés szerinti esetben.

27. A Ket. 31. § (3) bekezdés szerinti esetben az országos parancsnok határozatát visszavonja.

28. Amennyiben a munkaügyi felügyelő azt állapítja meg, hogy a kérelem nem felel meg az előírtaknak illetve a kérelem nem tartalmazza a Ket. 50. § (4) bekezdés szerinti bizonyítékokat, akkor annak beérkezésétől számított nyolc napon belül – a munkáltató értesítésével (2. függelék) egyidejűleg – hiánypótlásra hívja fel a fogvatartottat. Amennyiben a kérelem alapjául szolgáló iratok csak a bv. szervnél találhatóak meg, akkor azokat a munkaügyi felügyelő a munkáltatótól kéri be.

29. Kérelem esetén a munkaügyi felügyelő az eljárás megindításáról annak beérkezésétől számított nyolc napon belül értesíti a munkáltatót. Főszabály szerint - ha az ügy körülményeiből más nem következik - a helyszíni vizsgálat időpontjáról azt megelőzően legalább öt nappal megelőzően értesíteni kell a munkáltatót (2. függelék). Ha azonban az előzetes értesítés az ellenőrzés eredményes lefolytatását veszélyezteti, elegendő a munkáltatónak az ellenőrzés megkezdésével egyidejűleg történő szóbeli tájékoztatása.

30. Az ügyintézési határidő a kérelemnek az országos parancsnokhoz történő megérkezését követő napon kezdődik.

31. A határozatot az előző pontban meghatározott időponttól számított huszonegy napon belül kell meghozni és gondoskodni a döntés közléséről.

32. Az országos parancsnok a fogvatartotti kérelemre indult eljárásban, amennyiben annak helyt ad vagy elutasítja, akkor határozatot hoz.

**VII. Jogorvoslatok**

33. Az országos parancsnok határozata ellen önálló jogorvoslatnak van helye. A végzés ellen – a Ket. 99. § (1) bekezdés szerinti határidőn belül – önálló jogorvoslatnak akkor van helye, ha azt törvény lehetővé teszi, egyéb esetben a végzés elleni jogorvoslati jog a határozat, ennek hiányában az eljárást megszüntető végzés ellen igénybe vehető jogorvoslat keretében gyakorolható.

34. A jogorvoslatra nyitva álló határidő lejártát követő 3 munkanapon belül a GTF vezetője a végzést, illetve határozatot jogerősítő záradékkal látja el.

**VIII. Nyilvántartás**

35. A GTF a munkaügyi hatósági ellenőrzésekről, illetve a fogvatartotti munkaügyi kérelmekről elektronikus nyilvántartást köteles vezetni (4. függelék).

Függelékek:

1. számú függelék: [Megbízólevél](file:///D%3A%5C_OPint%5C2017%5C2017_20szu-f01.docx)

2. számú függelék: [Értesítés hatósági ellenőrzés megindításáról](http://bv.gov.hu/admin/download/0/fc/b1000/2017_20szu-f02.docx)

3. számú függelék: [Jegyzőkönyv](http://bv.gov.hu/admin/download/1/fc/b1000/2017_20szu-f03.docx)

4. számú függelék: [Hatósági ellenőrzések, illetve fogvatartotti munkaügyi tárgyú kérelmek nyilvántartása](http://bv.gov.hu/admin/download/2/fc/b1000/2017_20szu-f04.docx)